Diari Oficial de la Generalitat Valenciana


Sumari del DOGV 6767, del 04-05-2012 (2012/4102)

RESOLUCIÓ de 25 d'abril de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni marc de col·laboració entre la Generalitat i Avinença-Associació Valenciana de Custòdia i Gestió Responsable del Territori.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6767

Data del DOGV
:   04-05-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/4102


Data del document
:   25-04-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 25 d'abril de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni marc de col·laboració entre la Generalitat i Avinença-Associació Valenciana de Custòdia i Gestió Responsable del Territori. [2012/4102]  
La Generalitat i Avinença-Associació Valenciana de Custòdia i Gestió Responsable del Territori han subscrit, després de la tramitació prèvia reglamentària, el 12 d'abril de 2012, un conveni marc de col·laboració.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 249/2012, i que figura com a annex d'esta resolució.  
  
València, 25 d'abril de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
Conveni marc de col·laboració entre la Generalitat, a través de la Conselleria d'Infraestructures, Territori i Medi Ambient, i Avinença-Associació Valenciana de Custòdia i Gestió Responsable del Territori  
  
  
València, 12 d'abril de 2012  
  
Reunits  
D'una banda, Isabel Bonig Trigueros, consellera d'Infraestructures, Territori i Medi Ambient, en virtut del Decret 11/2011, de 28 de juliol, del president de la Generalitat, pel qual es nomenen consellers, secretària i portaveu del Consell, en nom i representació d'esta, d'acord amb les facultats que li conferix l'article 28 de la Llei 5/1983, de 30 de desembre, del Consell.  
I d'una altra, Mario Giménez Ripoll, president d'Avinença-Associació Valenciana de Custòdia i Gestió Responsable del Territori, en el nom i representació de la qual actua, en l'exercici de les funcions que previu per al dit càrrec l'article 13 dels estatuts de l'esmentada entitat.  
  
  
Exposen  
Primer. El territori de la Comunitat Valenciana alberga una de les mostres més rellevants i valuoses de la biodiversitat en el context estatal i europeu, tant per les espècies de fauna i flora que la componen com pels hàbitats que acullen estos taxons. La conservació a llarg termini i la recuperació d'este patrimoni natural és una responsabilitat per a les institucions i el conjunt de la població valenciana. La dita conservació no sols és una condició necessària per a la qualitat de vida dels valencians i valencianes, sinó que constituïx, a més, la base sobre la qual es recolzen importants activitats socioeconòmiques, com ara el turisme, l'agricultura tradicional, la ramaderia i d'altres.  
  
La recuperació i la conservació de la biodiversitat, els ecosistemes i els paisatges a la Comunitat Valenciana, en el marc de la infraestructura verda del territori, i també el suport i el foment de les activitats socioeconòmiques lligades a la seua preservació, necessiten actuacions concretes que han de ser afrontades a través de la col·laboració i la confluència pública i privada, alhora que es promou la participació social com a mecanisme necessari per a la seua adequada implementació.   
  
Segon. La Generalitat és competent en matèria d'espais naturals protegits, d'acord amb l'article 49.1.10.ª de l'Estatut d'Autonomia de la Comunitat Valenciana, segons la redacció donada per la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana. Igualment, i d'acord amb l'article 50.6 de l'esmentat Estatut, la Generalitat és competent, en el marc de la legislació bàsica de l'Estat, per al desenrotllament legislatiu i execució en matèria de protecció del medi ambient, sense perjuí de les pròpies facultats per a establir normes addicionals de protecció.   
Per la seua banda, l'article 1.3 de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, establix que este tipus d'espais el constituïxen les àrees o fites geogràfiques que continguen elements o sistemes naturals de particular valor, interés o singularitat, tant deguts a l'acció i evolució de la natura, com derivats de l'activitat humana, que es consideren mereixedors d'una protecció especial.   
Així mateix, l'article 19 bis de la Llei 4/2004, de 30 de juny, d'Ordenació del Territori i Protecció del Paisatge, definix la infraestructura verda de la Comunitat Valenciana com l'estructura territorial bàsica formada per les àrees i els elements territorials d'alt valor ambiental, cultural i visual, les àrees crítiques del territori que hagen de quedar lliures d'urbanització, i l'entramat territorial de corredors ecològics i les funcions que posen en relació tots els elements anteriors.  
  
Tercer. La integració efectiva dels espais naturals, de les àrees d'interés ambiental i, en general, del patrimoni natural de la Comunitat Valenciana en el seu entorn territorial i social més pròxim, que incidix en el seu desenrotllament sostenible i en la qualitat de vida dels seus ciutadans, és un pilar bàsic de l'actuació de la Conselleria d'Infraestructures, Territori i Medi Ambient. En coherència amb això, i atenent a les seues funcions sobre conservació i gestió del medi natural, i de la planificació i la gestió de la infraestructura verda, la dita Conselleria considera important per a la conservació i la gestió sostenible del patrimoni natural de la Comunitat Valenciana la col·laboració entre la Generalitat, els propietaris particulars de terrenys i les entitats socials i ciutadanes implicades.  
La Conselleria d'Infraestructures, Territori i Medi Ambient considera necessari promoure iniciatives de conservació i de gestió del medi natural en l'àmbit privat, per afavorir la conservació i la posada en valor dels recursos ambientals a través del seu coneixement i aprofitament ordenat. El dit àmbit privat, així mateix, és molt favorable a acostar els propietaris de terrenys a les iniciatives i als mecanismes de conservació i de gestió del medi, cosa que millora la participació dels distints sectors socials i econòmics.  
  
Quart. L'article 3.9 de la Llei 42/2007, de 13 de desembre, del Patrimoni Natural i de la Biodiversitat, definix la custòdia del territori com el conjunt d'estratègies o tècniques jurídiques a través de les quals s'implica els propietaris i els usuaris del territori en la conservació i l'ús dels valors i dels recursos naturals, culturals i paisatgístics. L'article 37 de la mateixa norma definix les entitats de custòdia del territori com organitzacions públiques o privades, sense ànim de lucre, que porten a terme iniciatives que incloguen la realització d'acords de custòdia del territori per a la conservació del patrimoni natural i la biodiversitat.  
  
D'esta manera, la norma bàsica estatal atorga una rellevància remarcable al concepte i a la pràctica de la custòdia del territori, àmpliament estesa en el conjunt de l'Estat des de fa anys, i la implantació del qual troba a la Comunitat Valenciana una de les comunitats autònomes més avançades, amb nombroses entitats dedicades a esta finalitat i amb un nombre creixent d'acords de custòdia del territori entre les entitats i nombrosos propietaris de terrenys.   
Quint. L'article 72.1 de la ja mencionada Llei 42/2007 establix que les administracions públiques fomentaran la custòdia del territori per mitjà d'acords entre entitats de custòdia i propietaris de finques privades o públiques que tinguen per objectiu principal la conservació del patrimoni natural i la biodiversitat. Igualment, reconeix a l'Administració General de l'Estat la possibilitat, quan siga titular de terrenys situats en espais naturals, de dur a terme acords de cessió total o parcial de la gestió dels dits terrenys, a entitats de custòdia.  
  
D'altra banda, l'article 73.1 de la dita Llei insta les comunitats autònomes a regular els mecanismes i les condicions per a incentivar les externalitats positives dels terrenys ubicats en espais protegits o en aquells en què existisquen acords de custòdia del territori degudament formalitzats pels seus propietaris davant d'entitats de custòdia.   
  
Sext. Avinença-Associació Valenciana de Custòdia i Gestió Responsable del Territori, domiciliada al carrer Granada, número 11, 4.ª, CP 46954, de València, amb CIF J51654058, i degudament inscrita en el Registre d'Associacions de la Generalitat, és una entitat que té, entre els principals objectius, promoure i donar suport a la participació activa en la conservació del territori i els seus valors per mitjà dels mecanismes que faciliten la custòdia del territori.   
Per a això, i d'acord amb l'article tercer dels seus estatuts, preveu entre altres actuacions prestar suport actiu a la tasca específica de les entitats de custòdia que funcionen en l'àmbit d'actuació de l'associació, i promoure'n la constitució; difondre les metodologies de la custòdia del territori entre els agents directament i indirectament implicats, i entre la societat en general, amb especial atenció als propietaris privats i als ajuntaments, i accedir a recursos destinats a projectes de custòdia del territori, i canalitzar la seua distribució cap a la implantació i el desenrotllament d'estos projectes.  
Sèptim. La Conselleria d'Infraestructures, Territori i Medi Ambient considera estratègic donar suport a la implantació i el desenrotllament de la custòdia del territori a la Comunitat Valenciana com a ferramenta per a la conservació i l'ús racional dels seus valors i recursos naturals, culturals i paisatgístics, i manifesta, per tant, la voluntat d'impulsar esta metodologia de conservació i participació social en el marc territorial de la Comunitat Valenciana.   
Avinença-Associació Valenciana de Custòdia i Gestió Responsable del Territori pot representar un paper rellevant en esta estratègia, tenint en compte el seu caràcter d'entitat sense ànim de lucre, integrada, al seu torn, per nombroses associacions, entitats, institucions i persones compromeses en el desenrotllament i l'ús de la custòdia del territori a la Comunitat Valenciana. Avinença ha sigut reconeguda per la Plataforma de Custòdia del Territori de la Fundació Biodiversitat, com a xarxa regional d'entitats de custòdia en l'àmbit valencià. A més, Avinença impulsa, amb altres xarxes regionals de diverses comunitats autònomes, la creació d'un Fòrum Estatal de Custòdia del Territori, i té experiència acreditada en este camp a través de les entitats que la componen, les quals duen a terme iniciatives de custòdia en nombroses comarques valencianes.   
Per tot això els compareixents estan interessats a establir un marc estable de col·laboració i, per a això, consideren oportú subscriure el present conveni marc, basat en els principis generals enunciats i d'acord amb les següents   
  
Clàusules  
  
1. Objecte  
La finalitat del present conveni marc és promoure la implantació i el desenrotllament de la custòdia del territori com a instrument efectiu per al coneixement, la conservació, la divulgació i l'ús racional dels recursos naturals, el patrimoni natural i els paisatges de la Comunitat Valenciana, a través de:  
a) L'actuació de les administracions públiques en este camp  
b) La implicació dels propietaris privats de finques i terrenys  
c) L'estímul a la creació i al funcionament d'entitats de custòdia del territori  
d) La participació de qualssevol altres agents, públics o privats, la contribució dels quals resulte rellevant per a la consecució de la finalitat perseguida, amb especial referència a centres d'investigació, empreses privades, cooperatives agrícoles, etc.  
  
2. Compromisos d'Avinença  
Per al desenrotllament del present conveni, Avinença-Associació Valenciana de Custòdia i Gestió Responsable del Territori adquirix els compromisos següents:   
a) Actuar com a interlocutor qualificat davant de l'Administració, les institucions, els centres d'investigació i els agents implicats, a fi d'impulsar i desenrotllar l'ús de la custòdia del territori.   
b) Informar les entitats de custòdia i altres agents rellevants respecte de les novetats que es produïsquen en este àmbit, per mitjà de l'ús dels mitjans i les tecnologies més adequats i de la participació en els fòrums pertinents.   
c) Divulgar les metodologies de la custòdia del territori entre els agents directament o indirectament implicats i la societat valenciana en general, amb especial referència als propietaris i els gestors privats de terrenys.   
d) Facilitar la formació i la capacitació bàsica per a professionals i voluntaris de la custòdia del territori a través de presentacions tècniques, tallers, cursos, intercanvi d'experiències, publicacions, pàgines web i qualsevol altre mitjà que es considere adequat.   
e) Vetlar per la coherència ètica, metodològica i territorial de les iniciatives de custòdia del territori a la Comunitat Valenciana.   
f) Impulsar el desenrotllament legislatiu, fiscal, econòmic i social per a la custòdia del territori davant de les administracions, les organitzacions de la propietat i la societat civil en l'àmbit de la Comunitat Valenciana.   
g) Impulsar projectes per a la implantació de metodologies de custòdia del territori en aspectes clau de la gestió territorial i ambiental de la Generalitat, en particular els espais naturals protegits, la Xarxa Natura 2000, la conservació de la biodiversitat, la gestió forestal i la protecció i gestió de paisatges, tot això en el marc de la infraestructura verda del territori.  
h) Impulsar accions per a la participació del voluntariat i la joventut en la custòdia del territori, i també facilitar la implicació en les dites accions de col·lectius amb risc d'exclusió social.   
i) Col·laborar amb la Conselleria d'Infraestructures, Territori i Medi Ambient en la regulació dels mecanismes i les condicions per a incentivar les externalitats positives dels terrenys ubicats en espais naturals protegits o en aquells en què existisquen acords de custòdia del territori degudament formalitzats pels seus propietaris davant d'entitats de custòdia.   
j) Trametre anualment a la Conselleria d'Infraestructures, Territori i Medi Ambient l'inventari actualitzat de les entitats i els acords de custòdia que estiguen operant i es troben vigents a la Comunitat Valenciana, segons les dades a disposició d'Avinença i a l'empara de les lleis de protecció de dades personals que es troben vigents en cada moment.   
  
3. Compromisos de la Conselleria d'Infraestructures, Territori i Medi Ambient  
Per la seua banda, la Conselleria d'Infraestructures, Territori i Medi Ambient, com a contribució al desenrotllament dels objectius mencionats en el present document, durà a terme les actuacions següents:   
  
a) Reconéixer Avinença-Associació Valenciana de Custòdia i Gestió Responsable del Territori com a interlocutor vàlid davant de l'Administració, en tant que xarxa valenciana d'entitats de custòdia del territori, als efectes de les matèries que són objecte del present conveni.   
b) Atribuir, a la unitat de la Conselleria que considere més adequada, les funcions administratives, de coordinació i d'interlocució general relacionades amb el foment de la custòdia del territori i les iniciatives relacionades amb la matèria.   
c) Incloure en les disposicions normatives la figura de la custòdia del territori com a instrument rellevant per a la conservació i la posada en valor del patrimoni natural, cultural i paisatgístic de la Comunitat Valenciana, dins del marc de la planificació i la gestió de la infraestructura verda.   
d) Col·laborar amb els seus mitjans materials i personals a la conservació i a la gestió sostenible del patrimoni natural de la Comunitat Valenciana, i a la col·laboració entre la Generalitat, els propietaris particulars de terrenys i les entitats socials i ciutadanes implicades en la custòdia del territori.  
  
4. Comissió mixta  
Per al seguiment del desplegament i l'aplicació del present conveni marc, es constituirà una comissió mixta amb la participació de dos membres de la Conselleria d'Infraestructures, Territori i Medi Ambient i dos membres d'Avinença. Esta comissió es reunirà una vegada a l'any per avaluar el desenrotllament del conveni i el grau de compliment dels objectius perseguits.  
  
  
5. Convenis singulars  
A l'empara del que establix el present conveni marc, la Generalitat, a través de la Conselleria d'Infraestructures, Territori i Medi Ambient, podrà establir amb Avinença convenis singulars per al desenrotllament de treballs d'assessorament, disseny de materials o projectes, realització d'estudis o d'altres qualssevol que resulten d'interés a les dos parts.   
  
6. Vigència  
El present conveni entrarà en vigor el dia de la seua firma i s'estendrà per un període de 4 anys, amb la voluntat de renovació anual a partir d'eixe període inicial. La renovació del conveni es produirà de manera automàtica llevat que, en funció de les valoracions fetes per la comissió mixta, una de les parts considere convenient la no-renovació del conveni. En este últim cas, la part interessada notificarà, de forma justificada i amb una antelació d'almenys tres mesos, la voluntat de no seguir la relació pactada una vegada finalitzat el termini de vigència.  
  
  
7. Finalització  
Seran causes de resolució del present conveni, a més del que establix el punt anterior, el mutu acord de les parts firmants, la impossibilitat sobrevinguda de complir la finalitat per a la qual s'ha subscrit, o l'incompliment d'allò que s'hi ha estipulat.  
  
8. Competència jurisdiccional  
El present conveni té caràcter administratiu i, sense perjuí del que disposa la clàusula anterior, les qüestions litigioses que puguen sorgir en la seua interpretació i compliment, i que no puga resoldre la comissió mixta, seran de coneixement i competència de l'orde jurisdiccional contenciós administratiu.  
  
9. Incidència econòmica per a la Generalitat  
L'aplicació i l'execució d'este conveni, incloent-hi a este efecte tots els actes jurídics que pogueren dictar-se en el seu desenrotllament o execució, no podran tindre cap incidència en la dotació de tots i cada un dels capítols de gasto assignats a la Conselleria d'Infraestructures, Territori i Medi Ambient, i en tot cas seran ateses amb els mitjans personals i materials de la Conselleria.  
I, en prova de conformitat amb l'anteriorment exposat, firmen el present conveni els reunits, per duplicat exemplar, al lloc i en la data susdits.  
La consellera d'Infraestructures, Territori i Medi Ambient: Isabel Bonig Trigueros.  
  
El president d'Avinença-Associació Valenciana de Custòdia i Gestió Responsable del Territori: Mario Giménez Ripoll.